CELEX: 
Language: da
Date: 2018-07-12 00:00:00
Title: KOMMISSIONENS DELEGEREDE FORORDNING (EU) …/… om ændring af delegeret forordning (EU) 2016/438 for så vidt angår depositarers opbevaringsopgaver

BEGRUNDELSE
            
            
               1.BAGGRUND FOR DEN DELEGEREDE RETSAKT
            
            
               Forslagets begrundelse og formål 
            
            
               Ved Kommissionens delegerede forordning (EU) 2016/438
                  1
               , der supplerer direktiv 2009/65/EF
                  2
                som ændret ved direktiv 2014/91/EU
                  3
               , præciseres depositarers opgaver i forbindelse med opbevaring af UCITS-kunders aktiver yderligere. Artikel 22a, stk. 3, litra c), i direktiv 2009/65/EF foreskriver, at hvis depositaren delegerer opbevaringsfunktioner til tredjeparter (depotforvaltere), skal aktiverne også holdes adskilt hos den, til hvem opbevaringsfunktionerne er delegeret. Artikel 16 i forordning (EU) 2016/438 indeholder nærmere bestemmelser om, hvordan denne forpligtelse skal opfyldes. De erfaringer, der er gjort siden den 13. oktober 2016, viser, at der er behov for yderligere præcisering af de krav, der er fastsat i artikel 22a, stk. 3, litra c), i direktiv 2009/65/EF.
            
            
               Europa-Kommissionen erkender, at værdipapirlovgivningen og insolvenslovgivningen ikke er harmoniseret på europæisk plan. Det er imidlertid absolut nødvendigt med fælles regler for at sikre beskyttelsen af aktiver, som depositarer eller depotforvaltere opbevarer for deres kunder. Dette bør føre til en klar identificering af aktiver, der tilhører et bestemt UCITS, og til beskyttelse af sådanne aktiver i tilfælde af depositarens eller depotforvalterens insolvens. De særlige bestemmelser i direktiv 2009/65/EF og forordning (EU) 2016/438 forfølger disse mål. Der er imidlertid risiko for, at de forskellige måder, hvorpå nationale kompetente myndigheder og markedsdeltagerne anvender de forpligtelser, som er pålagt depositarer med hensyn til opbevaring af UCITS-kunders aktiver, undergraver de mål, der forfølges med ovennævnte EU-retsakter. Kommissionen foreslår derfor ændringer af forordning (EU) 2016/438 for at præcisere disse regler med henblik på at fremme en ensartet fortolkning af disse.
            
            
               Dette forslag følger op på udtalelsen fra Den Europæiske Værdipapir- og Markedstilsynsmyndighed (ESMA) om adskillelse af aktiver
                  4
               . ESMA udpegede områder, hvor interessenters opfattelse var forskellig, og opfordrede Kommissionen til at præcisere visse af depositarernes forpligtelser, hvis de delegerer opbevaringsfunktioner til tredjeparter. ESMA foreslår, at kravene om adskillelse af aktiver defineres bedre og suppleres med yderligere beskyttelsesforanstaltninger, navnlig kravet om, at det kontraktligt skal sikres, at der er en tilstrækkelig informationsstrøm mellem depositaren og depotforvalteren eller underdepotforvalteren. ESMA foreslår også at styrke kravet om, at der skal opretholdes systemer for nøjagtig registrering og afstemninger, herunder tilpasning af hyppigheden af afstemninger i forhold til hyppigheden af handelsaktiviteter vedrørende alle de aktiver, der kan opbevares på en samlekonto.
            
            
               Sammenhæng med de gældende regler på samme område
            
            
               Dette forslag supplerer direktiv 2009/65/EF ændret ved direktiv 2014/91/EU. Det ændrer delegeret forordning (EU) 2016/438. Artikel 16 i nævnte forordning er af nogle blevet tolket som et krav om, at der for hver depositar og for hver type fond oprettes særskilte konti på hvert niveau i opbevaringskæden. Dette forslag har imidlertid til formål at præcisere, at UCITS-kunders, AIF-kunders og andre kunders aktiver kan blandes sammen hos den første depotforvalter, på betingelse af at de indledningsvist opbevares af den samme depositar (eller indledningsvist opbevares af den samme depotforvalter, hvis denne yderligere videredelegerer opbevaringen af aktiver til niveauer længere nede i opbevaringskæden).
            
            
               Kommissionen finder, i) at der siden den 13. oktober 2016 er er gjort tilstrækkeligt mange erfaringer til at konkludere, at de forpligtelser, der er fastsat for depositarer i artikel 22a, stk. 3, litra c), i direktiv 2009/65/EF, skal præciseres yderligere, ii) at ESMA's udtalelse afspejler en grundig teknisk vurdering af reglerne om opbevaringsfunktionen, og iii) at der er et presserende behov for at skabe større klarhed om reglerne om adskillelse af aktiver for at sikre deres ensartede anvendelse i hele EU. 
            
            
               2.HØRINGER FORUD FOR RETSAKTENS VEDTAGELSE
            
            
               Før ESMA udarbejdede sin udtalelse, blev offentligheden hørt to gange: fra den 1. december 2014 til den 30. januar 2015 og fra den 21. juni til den 23. september 2016. ESMA modtog henholdsvis 38 og 44 holdningspapirer som svar på første og anden hørings dokumenter, hvorved der blev indsamlet detaljerede holdninger til dette emne fra forskellige interessenter. Kommissionen har baseret sit arbejde på ESMA's udtalelse af 20. juli 2017, og Kommissionen har derfor ikke gennemført endnu en offentlig høring forud for udarbejdelsen af dette forslag. Kommissionen gennemførte en åben offentlig høring fra den 29. maj til den 26. juni 2018, og dette forslag indarbejder gentagne anmodninger fra branchen om at udskyde begyndelsesdatoen for anvendelse med atten måneder. Kommissionen tog endvidere hensyn til de bemærkninger, som forbedrede retsaktens generelle klarhed.
            
            
               3.JURIDISKE ASPEKTER AF DEN DELEGEREDE RETSAKT
            
            
               Forslaget omfatter følgende ændringer af delegeret forordning (EU) 2016/438:
            
            
               Artikel 13, stk. 1, litra c), ændres med henblik på at fastsætte de faktorer, der bør bestemme hyppigheden af afstemning mellem depositarens konti for finansielle værdipapirer og interne registre og konti for finansielle værdipapirer og interne registre hos de tredjeparter, til hvem opbevaringsfunktioner er delegeret. Der skal også tages hensyn til handelshyppighed hos depositarens UCITS-kunder og ligeledes til de handler, der gennemføres af andre kunder, hvis aktiver opbevares på samme samlekonto.
            
            
               Artikel 13, stk. 2, ændres, så der stilles krav om, at depositaren på sin konto for finansielle instrumenter, der er oprettet i en UCITS-kundes navn eller i navn af det administrationsselskab, der handler på UCITS'ens vegne, fører et register, der viser, at aktiver, der af en tredjepart opbevares i depot, tilhører en bestemt UCITS-kunde. Depositaren bør til enhver tid have et fuldstændigt overblik over sine UCITS-kunders aktiver, hvis opbevaringen af aktiver er delegeret til en tredjepart.
            
            
               Artikel 15 ledsages af stk. 2a for at fastsætte de minimumsoplysninger, der bør indgå i aftalen mellem depositaren og en tredjepart om delegering af opbevaringen af aktiver tilhørende depositarens UCITS-kunder. Depositaren skal være i stand til at identificere alle enheder i opbevaringskæden og sikre adgang til alle relevante oplysninger i tredjepartens besiddelse for at kunne kontrollere mængden af finansielle instrumenter, der er identificeret ved hjælp af en ISIN-kode eller tilsvarende identifikationskode, og som af tredjeparten opbevares i depot. Hvis det er nødvendigt for tredjeparten at delegere opbevaringsfunktionen til en anden tredjepart, kræver den foreslåede bestemmelse, at den delegerende tredjepart kontraktligt skal sikre samme rettigheder fra denne anden tredjepart som dem, den delegerende tredjepart selv gav depositaren. 
            
            
               Artikel 16 ændres for at præcisere de krav om adskillelse af aktiver, der stilles til tredjeparter (depotforvaltere), til hvem opbevaringen af UCITS-aktiver er blevet overdraget. En depotforvalter kan opbevare aktiver tilhørende én depositars UCITS- og AIF-kunder og andre kunder på samme samlekonto, forudsat at dennes egne aktiver, depositarens egne aktiver og aktiver, der tilhører tredjepartens andre kunder, opbevares på adskilte konti for finansielle instrumenter. For at sikre øget beskyttelse af aktiver og lette depositarens opgaver med at overvåge de overdragede aktiver, skal depotforvaltere forsyne depositarer med en oversigt, hver gang der sker en ændring vedrørende de opbevarede aktiver. Nye teknologiske løsninger kan være særdeles nyttige med hensyn til at fremme denne proces. Faktorer til bestemmelse af afstemningshyppigheden afspejler dem, der er fastsat i den delegerede forordnings artikel 13, stk. 1, litra c). 
            
            
               Artikel 17, stk. 2, litra d) og e), og artikel 17, stk. 3, udgår, fordi det foreslås at indarbejde dem i den delegerede forordnings artikel 16, stk. 1, vedrørende registreringsforpligtelser og fremsendelse til depositarer af relevante oplysninger, som påvirker de opbevarede UCITS-aktivers status. Dette er relevant for depositarers overvågning af aktiver, der opbevares af en tredjepart, til hvem denne funktion er blevet overdraget, uanset om tredjeparten er hjemmehørende inden eller uden for EU.
            
            
               Artikel 22, stk. 3, erstattes for at indføre en rettelse af en redaktionel fejl i delegeret forordning (EU) 2016/438: I stedet for at henvise til den dokumentation, der er omhandlet i artikel 22, stk. 1, skal der henvises til den dokumentation, der er omhandlet i stk. 2. 
            
         
         
            
            
                
            
            
               KOMMISSIONENS DELEGEREDE FORORDNING (EU) …/…
            
            
               af 12.7.2018
            
            
               om ændring af delegeret forordning (EU) 2016/438 for så vidt angår depositarers opbevaringsopgaver 
            
            
               (EØS-relevant tekst)
            
            
               EUROPA-KOMMISSIONEN HAR —
            
            
               under henvisning til traktaten om Den Europæiske Unions funktionsmåde,
            
            
               under henvisning til Europa-Parlamentets og Rådets direktiv 2009/65/EF af 13. juli 2009 om samordning af love og administrative bestemmelser om visse institutter for kollektiv investering i værdipapirer (investeringsinstitutter)
                  5
               , særlig artikel 26b, og
            
            
                ud fra følgende betragtninger:
            
            
               (1)Som følge af forskellige nationale værdipapir- og insolvenslove, som ikke er harmoniseret på EU-plan, er der for finansielle instrumenter, der opbevares i depot for kunder hos visse institutter for kollektiv investering i værdipapirer (UCITS), en forskel i niveauet af beskyttelse mod insolvensrisici. Med henblik på at sikre en stærk beskyttelse af kundernes aktiver som fastsat i direktiv 2009/65/EF og samtidig give plads til mere robuste nationale lovgivningskrav i forbindelse med disse ikkeharmoniserede områder, er det nødvendigt at præcisere de forpligtelser vedrørende opbevaring af aktiver, som er fastsat i direktiv 2009/65/EF. 
            
            
               (2)De kompetente myndigheder og branchen anvender i øjeblikket de krav om adskillelse af aktiver, der er fastsat i delegeret forordning (EU) 2016/438, forskelligt. Depositarer, som udgør første trin i en opbevaringskæde, er forpligtet til at tilvejebringe en individuel konto til opbevaring af finansielle instrumenter for hver UCITS-kunde, men det er imidlertid nødvendigt at præcisere, at hvis opbevaringsfunktionen delegeres til en tredjepart, bør sidstnævnte kunne opbevare aktiver tilhørende én af depositarens kunder, herunder aktiver for UCITS'er og alternative investeringsfonde ("AIF'er"), på en samlekonto. Denne samlekonto bør altid udelukke depositarens egne aktiver og tredjepartens egne aktiver samt aktiver, der tilhører tredjepartens andre kunder. Tilsvarende bør underdepotforvalteren i de tilfælde, hvor opbevaringsfunktionen er yderligere videredelegeret, kunne opbevare aktiver tilhørende den delegerende depotforvalters kunder på en samlekonto. Denne samlekonto bør altid udelukke underdepotforvalterens egne aktiver og den delegerende depotforvalters egne aktiver samt aktiver, der tilhører underdepotforvalterens andre kunder. Dette er nødvendigt for at opnå en sund balance mellem markedseffektivitet og investorbeskyttelse.
            
            
               (3)For at minimere risikoen for tab af aktiver, der af tredjeparter, til hvem opbevaringsfunktionen er delegeret, opbevares på samlekonti for finansielle instrumenter, bør afstemninger mellem kontiene for finansielle værdipapirer og registrene hos en UCITS-kundes depositar og tredjepartens konti og registre eller mellem tredjeparternes konti og registre, hvis opbevaringen er blevet yderligere videredelegeret til niveauer længere nede i opbevaringskæden, foretages med en hyppighed, der sikrer en rettidig fremsendelse af relevante oplysninger til depositaren. Endvidere bør hyppigheden af disse afstemninger afhænge af bevægelser på den pågældende samlekonto, herunder transaktioner vedrørende aktiver, der tilhører depositarens andre kunder, og som opbevares på samme samlekonto som UCITS'ens aktiver.
            
            
               (4)Depositaren bør kunne fortsætte med at udføre sine opgaver effektivt, hvis opbevaringen af aktiver, der tilhører depositarens UCITS-kunder, er delegeret til en tredjepart. Det er derfor nødvendigt at stille krav om, at depositaren på sin konto for finansielle instrumenter, som den har oprettet i en UCITS' navn eller i navn af det administrationsselskab, der handler på UCITS'ens vegne, fører et register, der viser, at de aktiver, der af en tredjepart opbevares i depot, tilhører den pågældende UCITS. 
            
            
               (5)For at styrke depositarernes stilling i forhold til tredjeparter, til hvem opbevaringen af aktiver er delegeret, bør dette forhold være dokumenteret ved en skriftlig delegeringsaftale. Denne aftale bør gøre det muligt for depositaren at træffe alle nødvendige foranstaltninger for at sikre, at de aktiver, der opbevares i depot, er tilstrækkelig beskyttet, og at tredjeparten til stadighed overholder delegeringsaftalen og alle krav i direktiv 2009/65/EF og delegeret forordning (EU) 2016/438
                  6
               . Desuden bør depositaren og tredjeparten formelt aftale, om tredjeparten må videredelegere opbevaringsfunktionerne yderligere. I så fald bør aftalen mellem den delegerende tredjepart og den tredjepart, til hvem opbevaringsfunktioner er yderligere videredelegeret, være underlagt de samme rettigheder og forpligtelser som dem, der er fastlagt mellem depositaren og den delegerende tredjepart. 
            
            
               (6)For at gøre det muligt for depositaren at varetage sine funktioner er det nødvendigt at styrke depositarernes tilsyn med tredjeparter, uanset om de er hjemmehørende inden eller uden for EU. Det bør kræves, at depositarer kontroller, om UCITS'ers finansielle instrumenter er korrekt registreret i disse tredjeparters regnskaber. De registre, der føres af tredjeparter, bør være tilstrækkeligt nøjagtige, således at arten og placeringen af aktivet, og hvem der har ejendomsret til det, kan fastslås. For at fremme en effektiv udførelse af depositarernes opgaver bør tredjeparter forsyne dem med en oversigt, når der sker en ændring, som berører de aktiver, der opbevares i depot for depositarers UCITS-kunder. 
            
            
               (7)For at forbedre klarheden og retssikkerheden i delegeret forordning (EU) 2016/438 er det nødvendigt at ændre visse interne henvisninger, der ikke er korrekte. Delegeret forordning (EU) 2016/438 bør derfor ændres.
            
            
               (8)For at give depositarer tid til at tilpasse sig disse nye krav bør anvendelsesdatoen udskydes til atten måneder efter offentliggørelsen af denne forordning i Den Europæiske Unions Tidende. 
            
            
               (9)Foranstaltningerne i denne forordning, er i overensstemmelse med udtalelse fra Den Europæiske Værdipapir- og Markedstilsynsmyndighed
                  7
               .
            
            
               (10)Foranstaltningerne i denne forordning er i overensstemmelse med udtalelse fra ekspertgruppen under Det Europæiske Værdipapirudvalg.
            
         
         
            
               (11)Delegeret forordning (EU) 2016/438 bør derfor ændres — 
            
            
               VEDTAGET DENNE FORORDNING:
            
            
               Artikel 1
            
            
               I delegeret forordning (EU) 2016/438 foretages følgende ændringer:
            
            
            
                 
            
            
               1)I artikel 13 foretages følgende ændringer:
            
            
               a)I stk. 1 foretages følgende ændringer:
            
            
               i) Litra c) affattes således:
            
            
               "c)der så hyppigt, som det er nødvendigt, foretages afstemninger mellem depositarens interne konti og registre og konti og registre hos en tredjepart, til hvem opbevaringsfunktioner er delegeret i henhold til artikel 22a i direktiv 2009/65/EF".
            
            
               ii) Som andet afsnit indsættes:
            
            
               "For så vidt angår første afsnit, litra c), fastsættes hyppigheden af afstemningerne på grundlag af følgende:
            
            
               a)UCITS'ens normale handelsaktivitet
            
            
               b)enhver handel, der finder sted uden for den normale handelsaktivitet 
            
            
               c)enhver handel på vegne af enhver anden kunde, hvis aktiver opbevares af tredjeparten på den samme konto for finansielle instrumenter som UCITS'ens aktiver."
            
            
               b)Stk. 2 affattes således:
            
            
               "2. 
                     Hvis depositaren har delegeret sine opbevaringsfunktioner vedrørende aktiver, der opbevares i depot, til en tredjepart i henhold til artikel 22a i direktiv 2009/65/EF, er denne fortsat underlagt kravene i stk. 1, litra a)-e). Depositaren skal også sikre, at tredjeparten opfylder kravene i stk. 1, litra b)-g)." 
            
            
               2)I artikel 15 indsættes følgende som stk. 2a:
            
            
               "2a
                     En aftale, hvorved depositaren udpeger en tredjepart til at opbevare aktiver tilhørende denne depositars UCITS-kunder i depot, skal mindst indeholde følgende bestemmelser:
            
            
               a)en garanti for depositarens ret til oplysninger, inspektion og adgang til relevante registre og konti for finansielle instrumenter hos den tredjepart, som opbevarer aktiver i depot, for at gøre det muligt for depositaren at opfylde sine overvågnings- og due diligence-forpligtelser og navnlig sætte depositaren i stand til at:
            
         
         
            
               i) identificere alle enheder i opbevaringskæden 
            
            
               ii) kontrollere, at mængden af identificerede finansielle instrumenter, der er registreret på kontiene for finansielle instrumenter, som er oprettet i depositarens regnskaber i UCITS'ens navn eller i navn af det administrationsselskab, der handler på UCITS'ens vegne, svarer til den mængde identificerede finansielle instrumenter, der opbevares i depot af tredjemand for denne UCITS som registreret på den konto for finansielle instrumenter, som er oprettet i tredjepartens regnskaber
            
            
               iii) kontrollere, at mængden af identificerede finansielle instrumenter, der er registreret og opbevares på en konto for finansielle instrumenter, der er oprettet i udstederens værdipapircentral eller hos dennes agent i tredjepartens navn på vegne af depositarens kunder, svarer til den mængde identificerede finansielle instrumenter, der er registreret på de konti for finansielle instrumenter, som er oprettet i depositarens regnskaber i navn af hver af dennes UCITS-kunder eller i navn af det administrationsselskab, der handler på UCITS'ens vegne
            
            
               b)oplysninger om tilsvarende rettigheder og forpligtelser aftalt mellem tredjeparten og en anden tredjepart i tilfælde af yderligere videredelegering af opbevaringsfunktioner." 
            
            
               3)Artikel 16, stk. 1, affattes således:
            
            
               "1.
                     Hvis opbevaringsfunktionerne helt eller delvis er delegeret til en tredjepart, skal depositaren sikre, at den tredjepart, til hvem opbevaringsfunktionerne er delegeret i henhold til artikel 22a i direktiv 2009/65/EF, handler i overensstemmelse med forpligtelsen til adskillelse fastsat i artikel 22a, stk. 3, litra c), i nævnte direktiv, ved at sikre og kontrollere, at tredjeparten: 
            
            
               a)korrekt registrerer alle identificerede finansielle instrumenter på kontoen for finansielle instrumenter, som er oprettet i tredjepartens regnskaber, med henblik på at opbevare finansielle instrumenter for depositarens kunder, hvilket udelukker depositarens og tredjepartens egne finansielle instrumenter og finansielle instrumenter, der tilhører tredjepartens andre kunder, for at gøre det muligt for depositaren at sammenholde mængden af identificerede finansielle instrumenter registreret på de konti, der er oprettet i depositarens regnskaber i navn af hver af dennes UCITS-kunder eller i navn af det administrationsselskab, der handler på UCITS'ens vegne 
            
            
               b)fører alle registre og regnskaber for finansielle instrumenter, der er nødvendige for at sætte depositaren i stand til når som helst og uden forsinkelse at skelne mellem depositarens kunders aktiver og tredjepartens egne aktiver, aktiver tilhørende tredjepartens andre kunder, og aktiver, som depositaren besidder for egen regning 
            
            
               c)fører registre og regnskaber for finansielle værdipapirer på en måde, som sikrer deres nøjagtighed og navnlig deres overensstemmelse med de aktiver, der opbevares for depositarens UCITS-kunder, og på grundlag af hvilke depositaren til enhver tid nøjagtigt kan fastslå arten og placeringen af disse aktiver, og hvem der har ejendomsret til dem
            
            
               d)regelmæssigt, og hver gang der sker en ændring i omstændighederne, forsyner depositaren med en oversigt over de aktiver, der tilhører depositarens UCITS-kunder
            
            
               e)så ofte, som det er nødvendigt, foretager afstemning mellem depositarens konti for finansielle instrumenter og interne registre og konti for finansielle instrumenter og interne registre hos den tredjepart, til hvem depositaren har delegeret opbevaringsfunktioner i henhold til artikel 22a, stk. 3, litra c), i direktiv 2009/65/EF. 
            
            
               Hyppigheden af afstemningen fastsættes i overensstemmelse med artikel 13, stk. 1
            
            
               f)indfører passende organisatoriske ordninger for mest muligt at begrænse risikoen for tab eller forringelse af de finansielle instrumenter eller af rettigheder, der er knyttet til disse finansielle instrumenter, som følge af misbrug af de finansielle instrumenter, svig, dårlig administration, utilstrækkelig registrering eller forsømmelighed
            
            
               g)har UCITS'ens kontanter på en konto eller på konti i en centralbank i et tredjeland eller et kreditinstitut, der er godkendt i et tredjeland, på betingelse af at de tilsyns- og reguleringsmæssige krav, der gælder for kreditinstitutter i det pågældende tredjeland, af den kompetente myndighed i UCITS'ens hjemland anses for som minimum at svare til dem, der gælder i Unionen, jf. artikel 22, stk. 4, litra c), i direktiv 2009/65/EF."
            
            
               4)I artikel 17 foretages følgende ændringer:
            
            
               a)Stk. 2, litra a), affattes således:
            
            
               "indhenter juridisk rådgivning fra en uafhængig fysisk eller juridisk person, der bekræfter, at det i den gældende insolvenslovgivning anerkendes, at aktiver tilhørende depositarens kunder holdes adskilt fra tredjepartens egne aktiver, fra tredjepartens øvrige kunders aktiver, og fra aktiver, som tredjeparten besidder for depositarens egen regning, og at aktiverne tilhørende depositarens UCITS-kunder ikke indgår i tredjepartens bo i tilfælde af insolvens og ikke kan udloddes til eller realiseres til fordel for den tredjeparts kreditorer, til hvem opbevaringsfunktioner er delegeret i henhold til artikel 22a i direktiv 2009/65/EF".
            
            
               b)I stk. 2 udgår litra d) og e).
            
            
               c)Stk. 3 udgår.
            
            
               5)Artikel 22, stk. 3, affattes således:
            
         
         
            
               "Administrationsselskabet eller investeringsselskabet skal over for den kompetente myndighed i UCITS'ens hjemland dokumentere, at det er tilfreds med udpegelsen af depositaren, og at udpegelsen udelukkende er i UCITS'ens og UCITS-investorernes interesse. Administrationsselskabet eller investeringsselskabet skal stille den i stk. 2 omhandlede dokumentation til rådighed for den kompetente myndighed i UCITS'ens hjemland."
            
            
               Artikel 2 
            
            
               Denne forordning træder i kraft på tyvendedagen efter offentliggørelsen i Den Europæiske Unions Tidende. 
            
            
            
               Den anvendes fra den [Publikationskontoret: indsæt venligst den første dag i den attende måned efter offentliggørelsen].
            
            
               Denne forordning er bindende i alle enkeltheder og gælder umiddelbart i hver medlemsstat.
            
            
               Udfærdiget i Bruxelles, den 12.7.2018.
            
            
               
                     På Kommissionens vegne
               
               
                     Formand
                     Jean-Claude JUNCKER
               
            
         
         
            
                  
                     (1)
                  
                        Kommissionens delegerede forordning (EU) 2016/438 af 17. december 2015 om supplerende regler til Europa-Parlamentets og Rådets direktiv 2009/65/EF for så vidt angår depositarers forpligtelser (EUT L 78 af 24.3.2016, s. 11).
               
               
                  
                     (2)
                  
                        Europa-Parlamentets og Rådets direktiv 2009/65/EF af 13. juli 2009 om samordning af love og administrative bestemmelser om visse institutter for kollektiv investering i værdipapirer (investeringsinstitutter) (EUT L 302 af 17.11.2009, s. 32).
               
               
                  
                     (3)
                  
                        Europa-Parlamentets og Rådets direktiv 2014/91/EU af 23. juli 2014 om ændring af direktiv 2009/65/EF om samordning af love og administrative bestemmelser om visse institutter for kollektiv investering i værdipapirer (investeringsinstitutter) for så vidt angår depositarfunktioner, aflønningspolitik og sanktioner (EUT L 257 af 28.8.2014, s. 186).
               
               
                  
                     (4)
                  
                        Udtalelse fra ESMA af 20.7.2017, 34-45-277.
               
               
                  
                     (5)
                  
                        EUT L 302 af 17.11.2009, s. 32. 
               
               
                  
                     (6)
                  
                        Delegeret forordning (EU) 2016/438 af 17. december 2015 om supplerende regler til Europa-Parlamentets og Rådets direktiv 2009/65/EF for så vidt angår depositarers forpligtelser (EUT L 78 af 24.3.2016, s. 11).
               
               
                  
                     (7)
                  
                        Udtalelse fra ESMA af 20.7.2017, 34 45 277.